SOPA

SOPA, ראשי תיבות של Stop Online Piracy Act, הוא שמה של הצעת חוק שהוגשה בבית הנבחרים האמריקאי ב-26 באוקטובר 2011 על ידי למר סמית, בתמיכת שלושה-עשר חברים נוספים בבית הנבחרים, דמוקרטים ורפובליקנים גם יחד. החוק שהוצע מכונה לעיתים גם ”H.R. 3261”. הצעת החוק כוונה נגד הפרת זכויות יוצרים ופגיעה בקניין רוחני באמצעות פרסום תכנים באינטרנט. כמו כן, היא יצאה נגד פרסום תכנים המנוגדים לחוק כגון עידוד סחר בסמים. SOPA, שבסופו של דבר נמשך חזרה, דרש: מאתרי מסחר אלקטרוני, כגון PayPal - לחסום גישה מהם לאתרים המבצעים את העבירות הרלוונטיות. ממנועי חיפוש - לחסום תוצאות חיפוש המתייחסות לאתרים כאלה. מרשתות חברתיות - לחסום גישה לאתרים כאלה. בנוסף, הוצע להטיל אחריות ועונשים על אתרים בהם מפורסמים תכנים הפוגעים בזכויות יוצרים. הצעה נוספת, שנדונה במקביל בסנאט האמריקאי, עסקה בנושאים דומים ואף חופפים. הצעה זו כונתה PIPA על שום שמה, ”PROTECT IP Act”, או בשם המלא ”Preventing Real Online Threats to Economic Creativity and Theft of Intellectual Property Act of 2011”. הצעת החוק עוררה מחלוקות קשות בעולם. טענתם המרכזית של התומכים בחוק הייתה שזכויות יוצרים נפגעות על ידי אתרי אינטרנט, שרובם מחוץ לארצות הברית. לדברי התומכים בחוק, הוא יביא ל: הגנה על הכנסות בעלי זכויות היוצרים. הגנה מפני מכירת תרופות מזויפות. הגנה מפני פעילות לא חוקית באמצעות האינטרנט. הטענה המרכזית נגד החוק הייתה שהוא מגביל את חופש הביטוי באינטרנט. לדברי המתנגדים לו, החוק יביא ל: פגיעה בחופש הדיבור המקוון. פגיעה בתכנים המפורסמים באינטרנט. איום על עסקים הקשורים באינטרנט. פגיעה ברשתות חברתיות. פגיעה בזכותם של משתמשי אינטרנט להוריד תכנים. פגיעה בפרויקטים של תוכנה חופשית. פגיעה באבטחת מידע באינטרנט. זאת משום שתישלל האבחנה בין בעיות אמיתיות של פגיעה באבטחת מידע לבין בעיות הקשורות בעבירה על חוק זה. עוד נטען, כי החוק אינו אפקטיבי, שכן הוא אינו פועל כנגד אתרים הפוגעים בזכויות יוצרים במכוון אולם מאוחסנים בשרתי אינטרנט הנמצאים מחוץ לגבולות ארצות הברית. כדי להביע את מחאתם כנגד הצעות החוק, אשר עלולות להביא לפגיעה במיזם שלהם, בחרו עורכי ויקיפדיה האנגלית "להחשיך" אותה למשך יממה אחת, ב-18 בינואר 2012. באותו היום, גולשים מכל העולם אשר ניסו להיכנס לוויקיפדיה בשפה האנגלית נתקלו במסך המודיע להם כי האתר מוחשך ולפיכך, לא תנתן להם גישה למידע האנציקלופדי. כל זאת, תחת הכותרת ”דמיינו לעצמכם עולם ללא מידע חופשי”, פרפרזה על הסיסמה שטווה ג'ימי ויילס, המהווה את המוטו לפעילותה של קרן ויקימדיה ”דמיינו לעצמכם עולם בו לכל אדם יש גישה חופשית למכלול הידע האנושי”. לאות הזדהות עם צעד המחאה של עורכי ויקיפדיה האנגלית, בחרה חברת גוגל להציג באותו יום את מנוע החיפוש שלה בפני גולשים אמריקאים, כאשר על הלוגו הרגיל של גוגל מודבק לכאורה סרט בידוד שחור, סמל מקובל לדיכוי. אל גוגל הצטרפה גם קרן מוזילה, אשר בחרה גם היא להחשיך את אתר האינטרנט שלה למשך אותו היום. גם אתר שיתוף התמונות פליקר נתן אפשרות למשתמשים השונים להחשיך ליום את תמונותיהם. ביוני 2012 עשרות ארגונים אזרחיים, פעילי רשת, אנשי אקדמיה ויזמים טכנולוגיים חתמו על ההצהרה על חירות האינטרנט הקוראת לשמור על חופש הביטוי, הגישה, פתיחות, חדשנות ופרטיות באינטרנט. בעקבות הלחצים שהופעלו עליו ועל יתר חברי הקונגרס, ב-21 בינואר 2012 הודיע סמית על משיכת הצעת החוק ובחינתה מחדש. בהודעה שהוציא, מסר סמית: ”שמעתי את דבריהם של המתנגדים, ואני לוקח את דאגותיהם בנוגע להצעת החוק נגד פיראטיות ברצינות רבה. ברור כי עלינו לבחון מחדש מהי הגישה הטובה ביותר לגשת לבעיה של גניבת זכויות יוצרים ברשת”. גם ההצבעה על חוק PIPA נדחתה למועד שלא נקבע. זיר"ה מדיה וקבצים בנושא SOPA בוויקישיתוף עו"ד דרור לין, איך חוק ה-SOPA האמריקאי יפגע באינטרנט ובוויקיפדיה, בבלוג של עמותת ויקימדיה ישראל, 17 בדצמבר 2011 ענבל אורפז, פיראטים תחת מתקפה, באתר TheMarker‏, 27 בדצמבר 2011 אביב מזרחי, SOPA של הרשת החופשית, באתר ynet, 18 בינואר 2012 תים טרבור, How PIPA and SOPA Violate White House Principles Supporting Free Speech and Innovation, באתר ה-"Electronic Frontier Foundation"‏, 16 בינואר 2012 (באנגלית) ?Google joins Wikipedia 'day of darkness' protest - but is it a blackout after all‏, 18 בינואר 2012, באתר הדיילי מייל (באנגלית) T. C. Sottek, The Declaration of Internet Freedom: how the net’s minutemen plan to protect the future, The Verge, ‏2012-07-02 מיכל ויצמן, המחאה הצליחה: הצעות החוק האנטי-פיראטיות הוקפאו, באתר nana10‏, 21 בינואר 2012 גילוי נאות: ערך זה מזכיר את קרן ויקימדיה או את אחד המיזמים שלה. ויקיפדיה היא מיזם של קרן ויקימדיה.